*Olav Schram Stokke (emneansvarlig), 23. februar 2021*

## STV2250 Internasjonal miljø- og ressurspolitikk, *Forslag om endring av eksamensform og tilsvarende endring av emnebeskrivelsen*

Den foreslåtte endringen er at en 3-dagers hjemmeeksamen utgår som deleksamen og erstattes av en semesteroppgave. Emnebeskrivelsen foreslås justert dels som nødvendig følge av ny eksamensform og dels for å framheve seminardelen av emnet mer enn den gamle beskrivelsen gjorde.

**Bakgrunn**: Fordypningsemnet STV2250 gis hvert tredje semester – de to mellomliggende semestrene gis hhv. STV2220 (Interational Political Economy) og STV2230 (International Security). Alle tre har en forelesningsrekke på 10 og en seminarrekke på 5 – der seminarene brukes til å arbeide fram obligatoriske seminaroppgaver.

 Både STV2220 og STV2230 har de seneste gangene emnene har vært gitt, innlemmet seminaroppgavene i eksamen – og nå ønsker emneansvarlige å gjøre det samme med STV2250.

**Begrunnelse**: Å opphøye semesteroppgaven til deleksamen vil gi større rom for og insentiv til fordypning i seminardelen av emnet, hvor studentene skal foreta en liten men selvstendig vitenskapelig undersøkelse. Det er også en fordel at de tre IP-emnene på fordypningsnivå har den samme eksamensformen.

*Resten av dette saksnotatet angir de tilsvarende endringene i emnebeskrivelsen; endringsforslagene er sporede og gjelder punktene Læringsmål, Undervisning og Eksamen*.

# STV2250 – Internasjonal miljø- og ressurspolitikk

## Kort om emnet

Hvorfor og hvordan bidrar ressursutnytting og andre menneskelige fotavtrykk til internasjonale styringsutfordringer – og på hvilke måter påvirker globaliseringen av verdensøkonomien disse utfordringene? Hvor viktige er internasjonale institusjoner for forvaltningen av verdens petroleumsressurser? Hva betyr det at internasjonalt samarbeid er effektivt - og hvilke forhold påvirker sjansen for å lykkes i å etablere nye internasjonale samarbeidsordninger eller styrke de eksisterende? Dette emnet gir en innføring i hovedtrekkene ved internasjonal miljø- og ressurspolitikk og gir verktøy til å forklare forskjeller i internasjonale forhandlingsforløp og i hva som oppnås. Internasjonale samarbeidsordninger (regimer) står sentralt, herunder drivkrefter og hindringer for etablering og endring, samspillet mellom dem, og ulike forhold som påvirker deres virkemåte og effektivitet. Du får innsikt i rollene transnasjonale selskaper og miljøorganisasjoner spiller i internasjonale miljø- og ressursforhandlinger og hvordan posisjonene til aktører som USA, EU og Kina påvirkes av hjemlige politiske forhold. Emnet gir rom for fordypning i hvordan mer allmenne fagdebatter, som dem mellom realister, liberalister og konstruktivister, kan bidra til dypere forståelse av og bedre forklaringer på prosesser og utfall innenfor internasjonal miljø- og ressurspolitikk.

## Hva lærer du?

**Kunnskaper**

Du skal:

* Ha god oversikt over struktur og arbeidsmåte innenfor viktige internasjonale miljø- og ressursregimer, som dem for klima, biodiversitet og mineralske ressurser, og hvordan de kan påvirke staters og næringsaktørers atferd
* Forstå samspillet mellom globale energimarkeder og nasjonale og internasjonale rammebetingelser for utnytting av fossile ressurser
* Se sammenhengen mellom utformingen av internasjonale regimer, organisasjoner og enkelttiltak og de resultatene som kan forventes
* Ha innsikt i mekanismene som kan forbinde miljøforringelse og konflikt innad i og mellom stater
* Forstå framveksten av privat–offentlige partnerskap og markedsbaserte styringsordninger, som sertifisering innen skog- og fiskeriforvaltning
* Ha innsikt i samspillet mellom internasjonale institusjoner på ulike saksfelter (som handel og miljø) eller nivåer (som globalt og regionalt)

**Ferdigheter**

Studentene vil kunne:

* Anvende fagfeltets begreper og teorier i analyse av empiriske hendelser og utviklingstrekk
* Diagnostisere ulike miljø- og ressursforvaltningsproblemer (eksempelvis, hvor vanskelige er de å løse?)
* Evaluere ulike samarbeidsordninger som sikter mot å løse slike problemer (eksempelvis, hvor effektive er de?)
* Forklare forskjeller mellom institusjoner i utforming, effektivitet og fordelingsvirkninger
* Arbeide fram en akademisk tekst med utgangspunkt i en selvvalgt eller oppgitt problemstilling, herunder identifisere relevant faglitteratur og drøfte sammenhenger mellom problemstilling, analyseramme og databehov.Gi muntlig framstilling av eget arbeid og delta i faglig diskusjon, herunder å kunne gi og motta faglig kritikk

**Generell kompetanse**

Studentene vil:

* Styrke evnen til å analysere og evaluere samarbeidsordninger
* Styrke evnen til kritisk vurdering av andres analyser og evalueringer av bestemte samarbeidsordninger

## Opptak og adgangsregulering

Studenter må hvert semester [søke og få plass på undervisningen og melde seg til eksamen](http://www.uio.no/studier/registrering/melding/) i Studentweb.

Dersom du ikke allerede har studieplass ved UiO, kan du søke opptak til våre [studieprogrammer](http://www.uio.no/studier/program/). Emnet er ikke åpnet for enkeltemnestudenter.

## Forkunnskaper

### Anbefalte forkunnskaper

[STV1200 – Internasjonal politikk](https://www.uio.no/studier/emner/sv/statsvitenskap/STV1200/index.html) bør avlegges i forkant.

## Overlappende emner

10 studiepoeng overlapp mot [STV1214 – Internasjonal miljø- og ressurspolitikk (nedlagt)](https://www.uio.no/studier/emner/sv/statsvitenskap/STV1214/index.html)

## Undervisning

Forelesninger og seminarer.

#### Obligatoriske aktiviteter

* Oppmøte på første seminar
* Skrive og presentere seminaroppgave
* Å være opponent på andres oppgaver

#### Semesteroppgaven skal

* ha et omfang på maksimalt 3500 ord.
* ha 12 punkts skrift, skrifttype Times New Roman, linjeavstand 1,5.
* være forankret i sentrale deler av pensumlitteraturen i det aktuelle emnet, og oppgavene kan besvares på grunnlag av denne litteraturen, forelesningsrekken og materiale som er utdelt i forbindelse med seminarene.
* vise at studenten behersker læringsmålene for seminaret på en tilfredsstillende måte.

Se [seminarmanualen](https://www.uio.no/studier/program/statsvitenskap/seminaropplegg-isv.html) for nærmere beskrivelse av de obligatoriske aktivitetene.

Se [SV-fakultetets regler for bytte av seminargrupper](https://www.uio.no/studier/registrering/semesterregistrering/bytte-seminargruppe/seminarbytte-sv.html) og [retningslinjer for obligatoriske aktiviteter](https://www.uio.no/studier/eksamen/obligatoriske-aktiviteter/sv-oblig.html).

#### Fravær fra obligatorisk aktivitet

Ved sykdom eller andre tungtveiende grunner kan du i noen tilfeller få godkjent gyldig fravær eller utsettelse av obligatorisk aktivitet.

* [Meld fra om fravær fra eller behov for utsettelse av obligatorisk aktivitet](https://www.uio.no/studier/eksamen/obligatoriske-aktiviteter/sv-fraver-fra-obligatorisk-aktivitet.html)

### Adgang til undervisning

Dersom du har gjennomført og fått godkjent obligatorisk undervisning, har du ikke krav på ny undervisning. Dersom du har fått undervisningsopptak til emnet, men ikke har gjennomført eller fått godkjent obligatorisk undervisning, har du rett til ny undervisning når det er ledig kapasitet.

## Eksamen

* 3-timers skoleeksamen
* semesteroppgave
* du må ha bestått de obligatoriske aktivitetene for å kunne ta eksamen

Semesteroppgaven skal:

* ha et omfang på maksimalt 3500 ord.
* følge retningslinjene for [formelle krav til innlevering av oppgaver](http://www.sv.uio.no/studier/ressurser/oppgaveinnlevering/isv.html).

Skoleeksamen teller mer enn hjemmeeksamen. Det gis én samlet karakter. Du må bestå skoleeksamen og hjemmeeksamen i samme semester.

.

Skoleeksamen utføres i det digitale eksamenssystemet Inspera. [Les mer om digital skoleeksamen.](http://www.uio.no/studier/eksamen/inspera-skole/)

Semesteroppgaven leveres i Inspera.

[Tidligere eksamensoppgaver](http://www.uio.no/studier/emner/sv/statsvitenskap/STV2250/tidligere-eksamensoppgaver/index.html)

[Tidligere eksamensoppgaver i det overlappende, nedlagte emnet STV1214.](http://www.uio.no/studier/emner/sv/statsvitenskap/STV1214/tidligere-eksamensoppgaver/)

[Eksempeloppgaver](http://www.sv.uio.no/studier/ressurser/eksempeloppgavebank/statsvitenskap/).

### Kildebruk og referanser

Ved oppgaveskriving må du gjøre deg kjent med [reglene for kildebruk og referanser](http://www.uio.no/studier/eksamen/kildebruk/). Ved brudd på reglene kan du bli mistenkt for [fusk/forsøk på fusk](http://www.uio.no/studier/eksamen/fusk/index.html).

### Hjelpemidler

Det er tillatt å bruke ordbok på eksamen. Ordboken skal kontrolleres av SV-info på forhånd. Se [regler for bruk av ordbok](http://www.uio.no/studier/eksamen/hjelpemiddel/sv-ordbok.html).

### Eksamensspråk

Du kan besvare eksamen på norsk, svensk, dansk eller engelsk. Søknad om engelsk oppgavetekst sender du til kontaktpunktet for emnet.

Frist for å sende inn søknad om engelsk oppgavetekst: 3 uker før eksamen.

### Karakterskala

Emnet bruker karakterskala fra A til F, der A er beste karakter og F er stryk. Les mer om [karakterskalaen](https://www.uio.no/studier/eksamen/karakterer).

### Begrunnelse og klage

* [Begrunnelse og klage](https://www.uio.no/studier/eksamen/begrunnelse-klage)

[Be om begrunnelse](https://nettskjema.no/a/stv2250.html)

### Adgang til ny eller utsatt eksamen

Vi tilbyr [utsatt eksamen](https://www.uio.no/studier/eksamen/sykdom-utsatt/) samme semester hvis du blir syk eller har annet gyldig forfall på ordinær eksamen.

Se også informasjon om å [ta eksamen på nytt](https://www.uio.no/studier/eksamen/ny-eksamen/).

### Trekk fra eksamen

Det er mulig å ta eksamen i emnet inntil tre ganger. Dersom du [trekker deg fra eksamen](http://www.uio.no/studier/eksamen/trekk/) etter fristen eller under eksamen, bruker du et eksamensforsøk.

### Tilrettelagt eksamen

Søknadskjema, krav og frist for [tilrettelagt eksamen](http://www.uio.no/studier/eksamen/tilrettelegging/).

## Evaluering av emnet

Vi gjennomfører fortløpende evaluering av emnet, og med jevne mellomrom ber vi studentene delta i en mer omfattende evaluering.